《解空阁制砚歌》
明代·释函是

混沌以前无黑白，未剖人文先诞石。海岳成形天梵来，圣愚凡哲多奇迹。

陆亘一片坐卧常，镌得不得非所择。深山大小空嶙峋，千年路滑犹荒僻。

解空老人补南天，攫取端岩不盈尺。欲蘸毫端染太虚，一画大千青碧碧。

钟王怀褚战龙蛇，如虫御木何狼藉。珍重云中似虎形，香水磨砻生羽翮。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。